Drunken Sailor

"Drunken Sailor" (בעברית: "מַלָּח שִׁיכּוֹר") הוא שיר מלחים עממי, שמספרו 322 באינדקס שירי העם של רוד . הוא הושר על סיפון ספינות מפרש החל משנות ה-30 של המאה ה-19. התיאור הראשון שפורסם של השיר נמצא בדיווח על מסע ציד לווייתנים מניו לונדון, קונטיקט, לאוקיינוס השקט בשנת 1839.

מילות השיר משתנות, אך בדרך כלל מכילות גרסה כלשהי של השאלה "מה נעשה עם מלח שיכור, מוקדם בבוקר?". בכל בית מוצעת שיטה אחרת כדי לגרום למלח להתפכח משכרונו, או כדי להענישו.

השיר הפך לפופולרי במאה ה-20 ובוצע על ידי מוזיקאים כגון פיט סיגר, הספינרס , ג'ון פרטווי, להקת ג'ינגיס חאן, טים הארט , להקות הפולק The Irish Rovers,The Fisherman's Friends,Fiddler's Green, ועוד.

 היסטוריה 
 מקור השיר 
מחבריו ומקורו של השיר אינם ידועים, אך הוא דומה לשיר העם האירי המסורתי Óró sé do bheatha abhaile,כיוון שבשניהם התקדמות האקורדים דומה והם משתמשים במילים חוזרות על פני רצפים מלודיים.

 שיר מלחים 
השיר הושר כדי ללוות משימות עבודה מסוימות על סיפון ספינות מפרש, במיוחד כאלה שדרשו קצב מהיר. מאמינים שמקורו בתחילת המאה ה-19 או קודם לכן, בתקופה שבה צוותי ספינות, במיוחד אלה של ספינות צבאיות, היו גדולים מספיק כדי לאפשר גרירת חבל תוך כדי צעידה לאורך הסיפון. עם הופעתן של ספינות צי הסוחר והצמצום בצוות המלחים, נראה כי השימוש בשיר הלך ופחת.

 שיר עם פופולרי 
ממוזער|204x204 פיקסלים|"Drunken Sailor Medley" מאת ג'ון בלצל (1923)
השיר הפך לפופולרי גם על היבשה בראשית המאה ה-20, אז הוא התקבל ברפטואר שירי הגלי (glee) באיטון קולג'.

השיר הוקלט בשם "Drunken Sailor Medley", בשנת 1923, על ידי הכנר האמריקני ג'ון בלצל.

מלחינים קלאסיים השתמשו בשיר ביצירותיהם. המלחין האוסטרלי פרסי גריינג'ר שילב את השיר ביצירתו "Scotch Strathspey And Reel" משנת 1924.

המלחין והמנצח הבריטי מלקולם ארנולד השתמש בלחן ביצירה שלו "Three Shanties for Woodwind Quintet", אופוס 4, משנת 1943.
 גרסאות כיסוי 
במשך למעלה מ-50 שנה, ההרכב המוזיקלי האירי מטורונטו, האירייש רוברס, ניגנו את השיר בכל הופעה שלהם. ההקלטות של השיר, בשם "Weigh, Hey and up She Rises", הפכו לוויראליות ביוטיוב. בעקבות זאת, הלהקה הוציאה את האלבום "Drunken Sailor" בשנת 2012, הכולל את שיר הנושא ופריקוול המספר את ראשית חייו של המלח השיכור בשם "Whores and Hounds".

להקת הפופ האירית "ג'ינה, דייל הייז והצ'מפיונס" הוציאו גרסת דיסקו של השיר בשנת 1981, שהפכה ללהיט טופ 20 במצעד האירי.

 בתרבות 
הסרט הבריטי "Fisherman's Friends"  משנת 2019, המבוסס על סיפור אמיתי, מציג קבוצת דייגים מקורנוול ששרים את השיר בדרכם להגיע למצעדי הפופ ולסיבוב הופעות. השיר מופיע גם בכתוביות הסיום של הסרט.

השיר הושמע גם פעמים רבות בפרקי הסדרה המצוירת של ניקלודיאון "בובספוג מכנס מרובע".

השיר מופיע בפסקול משחק המחשב (Assassin's Creed IV: Black Flag (Sea Shanty Vol.2, משנת 2014.

 גרסאות בעברית 
ממוזער|200x200 פיקסלים|הסינגל "מי זאת שם במים?" מאת זיגי בינשטוק (בן אור), משנת 1959
הפזמונאי דן אלמגור כתב מילים בעברית ללחן השיר, וקרא לו "מי זאת שם במים" והוא הוקלט על ידי זיגי בינשטוק (בן אור), בדרן וזמר שפעל בשנות ה־50, מתוך אריך הנגן "שירי דייגים" בהוצאת חברת התקליטים "מקולית" בשנת 1959.

"המקהלה לזמר עם" בניצוחה של בתיה שטראוס, הקליטה את השיר "המלח השַׁתְיָן" למילותיו של עמוס אטינגר ובעיבודו של גיל אלדמע בשנת 1968.

השיר "מה נעשה למלח השיכור" בתרגומו של אלמגור, הוקלט על ידי להקת חיל הים באלבום מתוך תוכניתם התשיעית "רפסודה בכחול" משנת 1970. השיר הופיע בתוכנית בנושא שירי עמים ובלדות, "טוב לשוט", שערך והגיש אלמגור בטלוויזיה הישראלית, בהשתתפות ישראל גוריון, בני אמדורסקי, חנן יובל, דני ליטני, רותי בן אברהם, והצמד סוזן ופרן בשנת 1973. הוא בוצע גם על ידי אורי הרפז וגבי ארגוב, מתוך המופע "בלדה לבלדה" בשנת 2010.

ביצועים באנגלית










ביצועים בעברית






ביצועים בספרדית



 קישורים חיצוניים 

 "מה נעשה במלח שיכור", באתר הספרייה הלאומית
 מילות השיר באנגלית, באתר musicanet.org 
 "What Shall We Do with the Drunken Sailor", באתר Songfacts 
 "What Shall We Do with the Drunken Sailor", באתר SecondHandSongs 

 הערות שוליים 

קטגוריה:שירי המאה ה-19
קטגוריה:שירים עממיים
קטגוריה:שירים על ימאים
קטגוריה:מוזיקה אירית